“มอร์นิ่งสตาร์” เปิดโผ 10 กองทุนฮอต! ปันผลสูงสุด 12.08%
มอร์นิ่งสตาร์ เปิดลายแทง 10 อันดับกองทุนหุ้นระยะยาว หรือ LTF ย้อนหลัง 5 ปีจ่ายปันผลเฉลี่ยมากกว่า 10% อันดับหนึ่งกองทุนเปิดภัทร จ่ายสูงสุด 12.08%
10 พ.ย. 2560

มอร์นิ่งสตาร์ เปิดลายแทง 10 อันดับกองทุนหุ้นระยะยาว หรือ LTF ย้อนหลัง 5 ปีจ่ายปันผลเฉลี่ยมากกว่า 10% อันดับหนึ่งกองทุนเปิดภัทร จ่ายสูงสุด 12.08% อันดับสอง กองทุนเปิดของยูโอบี ผลตอบแทน 11.34% อันดับสามกองทุนของกรุงศรี ผลตอบแทน 10.95% ด้านบลจ.แนะทยอยซื้อสะสม คาดเม็ดเงินแอลทีเอฟเข้าตลาดหุ้นปลายปีนี้กว่า 3 หมื่นล้าน
บริษัท มอร์นิ่งสตาร์ (ประเทศไทย) จำกัด รายงาน 10 อันดับกองทุนหุ้นระยะยาว (LTF) ที่มีผลตอบแทนย้อนหลัง 5 ปีดีที่สุด ณ สิ้นเดือน ต.ค. 2560 โดยกองทุนเปิดภัทร หุ้นระยะยาวปันผล ของบลจ.ภัทรสามารถทำผลตอบย้อนหลัง 5 ปีสูงเป็นอันดับหนึ่งของอุตสาหกรรมถึง 12.08% รองลงมากองทุนเปิดบรรษัทภิบาลหุ้นระยะยาว บลจ.ยูโอบี ผลตอบแทน 11.34%
3.กองทุนเปิดกรุงศรีหุ้นระยะยาวอิควิตี้ บลจ.กรุงศรี ผลตอบแทน 10.95% 4.กองทุนเปิด แมนูไลฟ์ สเตร็งค์ คอร์ หุ้นระยะยาว บลจ.แมนูไลฟ์ ผลตอบแทน 10.86% 5.กองทุนเปิด ฟิลลิป หุ้นระยะยาว บลจ.ฟิลลิป ผลตอบแทน 10.74% 6.กองทุนเปิดกรุงศรีหุ้นระยะยาวแอ็คทีฟ SET50 ปันผล บลจ.กรุงศรี ผลตอบแทน 10.61%
7.กองทุนเปิด แวลูพลัส ปันผล หุ้นระยะยาว บลจ.ยูโอบี ผลตอบแทน 10.41% 8.กองทุนเปิดซีไอเอ็มบี-พรินซิเพิล ไลฟ์ หุ้นระยะยาว บลจ.ซีไอเอ็มบี ผลตอบแทน 10.41% 9.กองทุนเปิดเอ็มเอฟซีเพิ่มค่าหุ้นระยะยาว บลจ.เอ็มเอฟซี ผลตอบแทน 10.21%  และ10.กองทุนเปิดวรรณเอเอ็มซีเล็คทีฟโกรทหุ้นระยะยาว บลจ.วรรณ ผลตอบแทน 9.94%
สำหรับ 10 อันดับแรกของกองทุน LTF ที่ทำผลตอบแทนย้อนหลัง 5 ปีได้ในระดับต้นๆ ของอุตสาหกรรม ส่วนใหญ่ลงทุนในหุ้นขนาดใหญ่  โดย 5 อันดับแรกที่ทำผลกำไรกองทุนเติบโตสูง ได้แก่ 1.หุ้น PTT 2.หุ้น SCB 3.หุ้น KBANK 4.หุ้น ADVANC และ 5.หุ้น CPALL นอกเหนือจากหุ้นดังกล่าว กองทุนยังเข้าลงทุนใน BBL, AOT, BEAUTY, SAWAD, RS, CPN, SCC, KCE, BJC, EA, BDMS, CP, BEM, CK, TCAP, THANI , MINT
ด้านนายกิตติคุณ ธนรัตนพัฒนกิจ นักวิเคราะห์กองทุนอาวุโส บริษัทมอร์นิ่งสตาร์ รีเสิร์ช ( ประเทศไทย) จำกัด ระบุว่า ช่วงไตรมาสสุดท้ายของทุกปีจะเป็นช่วงไฮซีซั่นของกองทุนหุ้นระยะยาว (LTF) และกองทุนเพื่อการเลี้ยงชีพ (RMF) ส่วนปีนี้โอกาสที่เม็ดเงินลงทุนดังกล่าวจะไหลเข้ามายังตลาดหุ้นไทยมีมากเกือบ 40,000 ล้านบาท แบ่งเป็นเม็ดเงินลงทุนจาก LTF ราว 30,000 ล้านบาท จาก RMF ประมาณ 7,000 ล้านบาท
นางสาวธิดาศิริ ศรีสมิต หัวหน้าเจ้าหน้าที่การลงทุน บริษัทหลักทรัพย์จัดการกองทุน กสิกรไทย จำกัด กล่าวว่า บริษัทประเมินดัชนีหุ้นไทยปลายปีนี้ในกรอบที่ 1,650-1,700 จุด และคาดการณ์ตัวเลขดัชนีในปี 2561 อยู่ที่ประมาณ 1,820 จุด ด้วยอัตราส่วน Forward P/E ที่ 16.5 เท่า โดยยังมีความเชื่อมั่นและมีมุมมองเชิงบวกต่อเศรษฐกิจไทยในช่วงปลายปีนี้ ซึ่งคาดว่าจะดีต่อเนื่องไปถึงปีหน้า โดยปัจจัยขับเคลื่อนหลักยังคงมาจากการลงทุนภาครัฐในด้านโครงสร้างพื้นฐาน การส่งออกและการท่องเที่ยว  รวมถึงปัจจัยภายนอกประเทศจากเศรษฐกิจประเทศคู่ค้าที่ปรับตัวดีขึ้นต่อเนื่องเช่นกัน สำหรับผู้ลงทุนที่ต้องการลงทุนในกองทุน LTF และ RMF ถือเป็นโอกาสดีในการทยอยเข้าสะสมการลงทุนเพื่อโอกาสรับผลตอบแทนที่ดี
…
